tartuNLP/wikipedia-smugri-20251201 huggingface dataset:
Matteuksenkirkko

Matteuksenkirkko eli Itäkeskuksen kirkko on Helsingin Vartiokylässä, kauppakeskus Itiksen kupeessa sijaitseva, vuonna 1985 valmistunut kirkko. Veli-Pekka Tuomisen ja Stefan Ahlmanin suunnittelema kirkko valmistui vuonna 1985, ja se oli aiemmin Vartiokylän seurakunnan pääkirkko, kunnes seurakunta luopui rakennuksesta vuonna 2016 ja siirtyi käyttämään Vartiokylän kirkkoa ja Puotilan kappelia. Nykyisin kirkko toimii ruotsinkielisen Matteuksen seurakunnan (ruots. Matteus församling) pääkirkkona. Kirkon vihki piispa Samuel Lehtonen 24. helmikuuta 1985.
Kirkossa on Kangasalan Urkurakentamon 1985 valmistamat urut.
Sijainti.
Itäkeskuksen kirkkonakin tunnettu kirkko sijaitsee nimestään huolimatta Puotinharjun osa-alueella, lähellä Puotinharjun ja Itäkeskuksen rajaa. Kirkon lähettyvillä sijaitsevat Puotinharjun päiväkoti, Itä-Helsingin kulttuurikeskus Stoa ja Itäkeskuksen kirjasto. Melko lähellä sijaitsevat myös ostoskeskus Puhos, kauppakeskus Itis, Itäkeskuksen metroasema ja Itäkeskuksen uimahalli.
Sand Slough

Sand Slough on kunnallishallinnoton alue Johnson Townshipissa, St. Francisin piirikunnassa Arkansas'n osavaltiossa Yhdysvalloissa. Joidenkin lähteiden mukaan se tunnetaan nyrkkeilijä Sonny Listonin synnyinpaikkana.
Suuri suunnitelma

Suuri suunnitelma () on kosmologi Stephen Hawkingin ja Leonard Mlodinowin kirjoittama vuonna 2010 ilmestynyt kirja. Kirjan on suomentanut Markus Hotakainen ja WSOY:n kustantama suomennos on ilmestynyt 2011.
Hawking oli kirjoituksissaan sillä kannalla, että jumala voi olla olemassa. Myöhemmin hän tarkisti kantaansa sikäli, että kaikkeus on syntynyt ilman jumalan vaikutusta. Näkemys on herättänyt tieteilijöiden keskuudessa väittelyä. Hänen mukaansa alkuräjähdys on ollut johdonmukainen seuraus fysiikan laeista. Hän oli kuitenkin edelleen sitä mieltä, että Jumala voi olla olemassa, mutta tiede voi selittää maailmankaikkauden ilman luojan vaikutusta. Kirjassa Hawkings käsittelee muun muassa kvanttimekaniikan perusteita ja M-teoriaa.
Tiede-lehden arvostelussa kirjaa pidettiin kelpona, mutta kustantajaa syytettiin varman päälle pelaamisesta, sillä vastaavia kirjoja on julkaistu useita. Lehti suosittelee kirjaa uusille tai nuorille lukijoille.
Around the World (Red Hot Chili Peppersin kappale)

Around the World on Red Hot Chili Peppersin kappale. Kappale julkaistiin singlenä, vuonna 1999 ilmestyneeltä menestysalbumilta Californication. Kappale on albumin ensimmäinen, singlenä albumin toinen. Singlestä tehtiin musiikkivideo vuonna 1999. Single oli seitsemäs Alternative Songs-listalla.
Singlen b-puoli on "Teatro Jam".
Kappale.
Kappale kertoo yhtyeen laulaja Anthony Kiediksen rakkaudesta maapalloa kohtaan. Kiedis kirjoitti kappaleen silloin, kun yhtye oli kiertueella ja kertoo kiertueen kokemuksista. Säe "Alabama baby said Hallelujah, Good god girl, I wish I knew ya" viittaa kauniiseen kuorotyttöön, jonka Kiedis näki kirkossa Alabamassa.
Musiikkivideo.
Video on visuaalisesti samanlainen kuin singlen "Give It Away" musiikkivideo. Kummankin videon ohjaajana on ollut Stéphane Sednaoui, joka ohjasi myös yhtyeen kahden muun singlen videot ("Scar Tissue") ja ("Breaking the Girl"). Singlen musiikkivideo oli mukana MTV:n ohjelmassa "Making the Video".
Singlen kappaleet.
CD Single 1
CD Single 2
CD Single 3
Mikä vasemmistoa vaivaa?

Mikä vasemmistoa vaivaa? on Tommi Uschanovin vuonna 2008 ilmestynyt kirja, joka on julkaistu Teos-kustantamon Teesi-pamflettisarjassa.
Kirjassa Uschanov selvittää vasemmiston heikentyneen kannatuksen syitä.
Darius N. Couch

Darius Nash Couch (23. heinäkuuta 1822 Putnamin piirikunta, New York – 12. helmikuuta 1897 Norwalk, Connecticut) oli yhdysvaltalainen sotilas, liikemies ja luonnontutkija.
Couch opiskeli West Pointissa 1842–1846 ja valmistui vänrikiksi. Hän osallistui Meksikon–Yhdysvaltain sotaan 1847–1848. Jo sotansa toisena päivänä osoittamastaan urheudesta hänet ylennettiin luutnantiksi. 1849–1850 Couch osallistui seminolisotiin Floridassa.
Couch piti sapattivuoden armeijan palveluksesta 1853–1854, jolloin hän osallistui Smithsonian-instituutin järjestämälle tutkimusmatkalle Meksikon pohjoisosiin. Täällä hän keräsi ja kuvaili tieteelle uutena lajina aavikkokorpin ("Corvus cryptoleucus"). Vuonna 1855 Couch erosi armeijasta ja toimi pari seuraavaa vuotta kauppiaana New York Cityssä. Tämän jälkeen hän muutti Massachusettsiin ja työskenteli vaimonsa perheen omistamassa kuparitehtaassa.
Yhdysvaltain sisällissodassa 1861–1865 Couch toimi ensin Pohjoisvaltioiden armeijassa everstin arvoisena, kunnes hänet lopulta ylennettiin kenraalimajuriksi. Sodan päätyttyä Couch siirtyi siviiliin ja pyrki Massachusettsin kuvernööriksi, siinä kuitenkaan onnistumatta. Myöhemmin hän toimi erään kaivosyhtiön johtajana Länsi-Virginiassa. 1871 hän muutti Connecticutiin, jossa palveli armeijan leivissä vuoteen 1884 saakka.
Legends Football League

Legends Football League (LFL) (aiemmin Lingerie Football League) on naisten amerikkalainen jalkapallosarja, jota pelataan Yhdysvalloissa. Sarja aloitettiin vuonna 2009, ja sitä pelataan NFL, NHL ja MLS -areenoilla ja stadioneilla. Sarjan perusti Mitchell S. "Mitch" Mortaza.
Alun perin Lingerie Footballia pelattiin NFL-otteluiden puoliajoilla, mutta suuren suosion vuoksi päätettiin tehdä kokonaan oma sarja. Jokaisessa joukkueessa pelaa seitsemän pelaajaa samaan aikaan kentällä. Nimensä sarja on saanut siitä, että naiset pelaavat sitä pelkissä alusvaatteissa. Pelaajilla on push-up-rintaliivit, tiukat housut ja pleksimaskit, joista näkyvät kasvot läpi. Puoliajoilla mieskatsojille järjestetään kilpailuja, joissa voi voittaa esimerkiksi mahdollisuuden taklata naispelaajia. 
Joukkueet.
Sarjassa pelaa 8 joukkuetta (2017) kahdessa eri lohkossa (Eastern &amp; Western Conference):
Jumalaa ei ole

Jumalaa ei ole on uskontotieteilijä Ilkka Pyysiäisen vuonna 2010 ilmestynyt kirja.
Sisältö.
Pyysiäinen arvostelee kristittyjä teologeja, jotka puolustelevat Raamatun nykyaikana outona pidettyjä väitteitä sanomalla, että Raamattu ei kerro todellisuudesta, ja että uskossa ei ole kyse totuudesta, ja että ristiriitaa uskon ja tiedon välillä ei ole, koska ne koskisivat eri asioita. Pyysiäisen mukaan uskontojen väitteitä on aina pidetty kirjaimellisina totuuksina siihen asti, kunnes tiede on osoittanut ne vääriksi. Uskonnon ja tieteen välillä on edelleen ristiriitoja, ja kun niitä on ratkaistu, voittajana on aina ollut tiede. 
Pyysiäinen ottaa kantaa myös käsitykseen uskonnosta moraalin tukena. Hän esittelee muun muassa Marc Hauserin tutkimuksia ihmisten moraalisesta päätöksenteosta. Niiden mukaan ihmisten vaistomaiset käsitykset moraalista olivat hyvin samanlaisia riippumatta koehenkilöiden uskonnosta tai uskonnottomuudesta.
Trevor White

Trevor White (s. 27. huhtikuuta 1984 Calgary) on kanadalainen alppihiihtäjä.
Whiten ensimmäinen kilpailu alppihiihdon maailmancupissa oli Kitzbühelin pujottelussa 20. tammikuuta 2008. Ensimmäisen pistesijansa hän saavutti Wengenin pujottelussa tammikuussa 2009 oltuaan lopputuloksissa 23:s. Hänen paras sijoituksensa maailmancupissa on kahdeksas sija, jonka hän saavutti Kitzbühelin pujottelussa tammikuussa 2009.
Vancouverin olympialaisissa 2010 White oli pujottelussa 31:s.
Venom (kappale)

Venom on Cristal Snow’n kappale albumilta "God You Made Me Wicked". Sen on kirjoittanut Snow yhdessä Heikki Liimataisen ja Jukka Kosusen kanssa, jotka ovat myös tuottaneet sen.
"Venom" on "God You Made Me Wickedin" rauhallisin kappale. Kappaleessa Snow laulaa toisesta ihmisestä, jonka rakkaus on kuin myrkkyä ja on hyvin addiktoiva hänelle.
Julkaisu.
"Venom" on julkaistu aikaisemmin albumiversion ohella myös orkesteriversiona digitaalisella God You Made Me Wicked -albumilla. "Venom" oli alun perin suunniteltu toiseksi singlelohkaisuksi albumilta, mutta julkaisuun päätyikin "Killing Me". "Venomia" ei julkaistu singlenä, vaan vain internet-materiaalina videon kera.
Musiikkivideo.
Kappaleen musiikkivideo oli alun perin tarkoitus kuvata 26. joulukuuta 2010, mutta kuvauspäivää siirrettiin kameraongelmien vuoksi.
Heinäkuussa 2012 Snow ilmoitti kuvanneensa Venomille musiikkivideon, joka lopulta julkaistiin elokuun 2012 lopulla
Saslong

Saslong on laskettelurinne Val Gardenan () laaksossa Selva di Val Gardenassa Italiassa.
Saslong on tunnettu ennen kaikkea siinä järjestettävistä alppihiihdon maailmancupin kilpailuista. Rinteessä kilpaillaan vuosittain miesten syöksylaskussa ja supersuurpujottelussa, jotka käydään yleensä joulua edeltävän viikon perjantaina ja lauantaina.
Syöksylaskurinne on tunnettu etenkin sen sisältämistä ”kamelinkyttyröistä”.
Historia.
Ensimmäinen maailmancupin kilpailu Saslongissa oli kaudella 1968–1969 käyty miesten syöksylasku, jonka voitti sveitsiläinen Jean-Daniel Dätwyler. Miesten supersuurpujottelussa kilpailtiin ensimmäisen kerran joulukuussa 1983 ja kaudesta 2002–2003 jälkeen se on kuulunut kilpailuohjelmaan vuosittain. Rinteessä on kilpaitu myös yksi maailmancupin miesten suurpujottelu kaudella 1971–1972. Eniten voittoja Saslong-rinteestä on norjalaisella Aksel Lund Svindalilla, kaksi syöksylaskusta viisi super-G:stä. Syöksylaskusta eniten voittoja ovat saavuttaneet itävaltalainen Franz Klammer ja italialainen Kristian Ghedina, kumpikin neljä voittoa.
Vuoden 1970 alppihiihdon maailmanmestaruuskilpailuissa Saslong-rinteessä kilpailtiin miesten syöksylasku. Maailmanmestaruuden voitti sveitsiläinen Bernhard Russi.
Reitti.
Syöksylaskun lähtö sijaitsee 2 249 metriä merenpinnan yläpuolella Ciampinoi-vuoren huipulla.
Lähdön jälkeen on lyhyt liukuosuus ennen radan ensimmäistä hyppyriä "Spinel", jossa on koko rinteen jyrkin kohta (56,9 %). Hyppyrin tekee vaikeaksi se, että laskijoiden täytyy hypyn aikana kääntyä oikealle kohti kompressiota. Kompression jälkeen tulee radan toinen hyppyri "Saut dl Moro" (Nummihyppyri), josta laskijat ottavat noin 40 metrisiä ilmalentoja. Saut dl Moron jälkeen on pidempi liukuosuus S-mutkineen, siellä sijaitsee myös super-G:n lähtöpaikka.
Liukuosuuden jälkeen tulee radan kolmas hyppyri "Muri di Sochers" (Sochersseinä), jossa on rinteen toiseksi jyrkin kohta (55,9 %). Muri di Sochersin jälkeen tulee lyhyt tasaisempi osuus ennen seuraavia hyppyreitä "Primo Muro" (Ensimmäinen seinä) ja "Secondo Muro" (Toinen seinä).
Seinähyppyreiden jälkeen tulee lyhyt tasaisempi osuus ennen kolmea kamelinkyttyrää "Gobba di Cammello", ensimmäisestä kamelinkyttyrästä ("linea Girardelli", Girardellin linja) ei nykyisin lennetä paljoakaan, mutta toisesta lennetään yli viimeisen kamelinkyttyrän, josta on pisimmillään lennetty 88 metriä.
Kamelinkyttyröiden jälkeen tulee teknisesti vaativa "Ciaslat", jonka tiukoissa S-mutkissa on 17 kumpua. S-mutkat päättyy "Salto di Nucia"an (Nuciahyppyri). Hyppyrin jälkeen alkaa suora liukuosuus kohti "Salto del Tunnel"ia (Tunnelihyppyri), hyppyri on saanut nimensä sen alapuolelle vuonna 2009 avatusta Strada Statale 242 -tien tunnelista. Hypyn aikana rinne kääntyy vasemmalle loppujyrkänteelle "Schuss Finale".
Saslong päättyy 1 410 metriä merenpinnan yläpuolella Plan Da Tiejan kylään. Syöksylaskurinne on 3 346 metriä pitkä ja sen korkeusero on 839 metriä. Supersuurpujottelurinne on 2 365 metriä pitkä ja sen korkeusero on 590 metriä.
Juttulampi

Juttulampi oli kylä Soanlahden kunnan länsiosassa Raja-Karjalassa Viipurin läänissä Suomen Neuvostoliitolle luovuttamalla alueella. Juttulampi sijaitsi Värtsilän vastaisella rajalla Jänisjärven pohjoisrannalla noin kahdeksan kilometriä Soanlahden kirkonkylästä pohjoiseen. Juttulammen naapurikyliä olivat pohjoisessa Koirivaara ja Kiekua, idässä kirkonkylään kuulunut Laaja sekä lännessä Pälkjärvestä vuonna 1936 Värtsilään siirretty Anonniemi. Juttulammen kautta kulki maantie Soanlahden kirkonkylästä Havuvaaraan. Tien länsipuolella sijaitsi Juttulampi-niminen pieni lampi.
Talvisodassa Neuvostoliitto ei vallannut Juttulampea, mutta 1940 Moskovan rauhanehtojen mukaan se oli luovutettava Neuvostoliitolle ja asukkaat evakuoitiin jäljelle jääneeseen Suomeen. Jatkosodan alussa 1941 kylä vallattiin takaisin, ja asukkaat pääsivät palaamaan koteihinsa, mutta jatkosodan lopulla 1944 alueelta oli vetäydyttävä ja väestö evakuoitiin uudelleen. Nykyisin kylässä ei ole asutusta, ja rakennuksetkin on hävitetty.
Myllykosken yhteiskoulu

Myllykosken yhteiskoulu on entinen peruskoulun yläaste, joka sijaitsee Kouvolan Myllykoskella. Koulu on nykyisin osa Myllykosken yhtenäiskoulua. Koulussa annettiin opetusta 7.–9. -luokkalaisille ja oppilaita koulussa on noin 250. Myllykosken yhteiskoululla on oma "Joustava Perusopetus" -luokka, eli niin kutsuttu JoPo-luokka. Koulun rehtorina toimii Miia Ojalainen. Myllykosken yhteiskoulu Kouvolan ja Kotkan välisen rataosuuden välittömässä läheisyydessä sekä lähellä Saviniemen jalkapallostadionia. Vuonna 2016 koulussa oli 211 oppilasta.
Myllykoskelle rakennetaan Myllykosken yhteiskoulun, Saviniemen, Viialan ja Ummeljoen koulut korvaava uusi lähes 500 oppilaan yhtenäiskoulu. Myllykosken yhteiskoulu ja Saviniemen alakoulu yhdistyivät syksyllä 2022 Myllykosken yhtenäiskouluksi.
Historia.
Myllykosken yhteiskoulun toiminta alkoi 13.10.1941 viisiluokkaisena keskikouluna 60 oppilaan voimin. Koulu toimi aluksi erinäisissä tiloissa, kunnes nykyistä koulurakennusta ryhdyttiin rakentamaan vuonna 1951 luokkaosan valmistuessa vuonna 1953. Voimistelusali sekä tekstiilityön, kotitalouden ja teknisen työn luokat valmistuivat vuonna 1959. Edelleen vuonna 1962 valmistuivat luonnonhistorian opetustilat. Yhteiskoulu siirtyi peruskoulujärjestelmään vuonna 1975, minkä jälkeen toimintaa jatkoivat Myllykosken yläaste ja lukio. Koulua on saneerattu 70-luvulla ja uudelleen 90-luvun loppupuolella. Vuonna 2000 koulun nimeksi muutettiin jälleen Myllykosken yhteiskoulu.Yhteiskoulu ja Saviniemen koulu yhdistyivät hallinnollisesti vuoden 2022 syksyllä ja uudeksi nimeksi vaihtui Myllykosken yhtenäiskoulu.
Gran Risa

Gran Risa on laskettelurinne Alta Badian talviurheilukeskuksessa Badiassa Italiassa.
Gran Risa on tunnettu ennen kaikkea siinä järjestettävistä alppihiihdon maailmancupin kilpailuista. Rinteessä kilpaillaan vuosittain miesten suurpujottelussa, joka käydään yleensä joulua edeltävän viikon sunnuntaina. Joinakin maailmancupkausina Gran Risassa on kilpailtu myös miesten pujottelussa ja parisuurpujottelussa sekä naisten suurpujottelussa.
Historia.
Ensimmäinen maailmancupkilpailu Gran Risassa oli joulukuussa 1985 käyty miesten suurpujottelu, jonka voitti ruotsalainen Ingemar Stenmark. Naisten maailmancupin suurpujottelua on laskettu Gran Risassa kaksi kertaa, kausilla 1994–1995 ja 2003–2004. Vuosina 2006–2009, 2011 ja 2020 Gran Risassa laskettiin myös miesten maailmancupin pujottelua. Vuosina 2015–2019 rinteessä laskettiin myös kauden ainoa miesten parisuurpujottelu iltavalaistuksessa, vuoden 2015 parisuurpujottelukilpailu oli kautta aikain ensimmäinen maailmancupissa.
Eniten voittoja on ottanut itävaltalainen Marcel Hirscher, jolla on voittoja kuusi suurpujottelusta ja yksi parisuurpujottelusta, italialaisella Alberto Tomballa ja sveitsiläisellä Marco Odermattilla on neljä suurpujotteluvoittoa.
Reitti.
Gran Risan yläasema sijaitsee 2 068 metriä merenpinnan yläpuolella lähellä Piz La Ila -vuoren huippua ja se päättyy La Villan kylään, maailmancupkilpailuissa rinne päättyy Funtanacian kylään. Rinteen korkeusero on 678 metriä ja se on 2 150 metriä pitkä. Suurpujottelurinne on 1 255 metriä pitkä ja sen korkeusero on 448 metriä. Pujottelurinne on 610 metriä pitkä ja sen korkeusero on 215 metriä. Rinne on kokonaisuudessaan kapea, jyrkkä ja mutkitteleva.
Gran Risan nimetyt paikat ovat seuraavat: "Pump Stazion" (Pumppuasema), "Col Frata", jossa rinne kääntyy jyrkästi oikealle, "La Stretta" (Puristus), joka on kapea jyrkänne, "La Curva Calalt", jossa rinne kääntyy vasemmalle kohti Funtanacian kylää, sekä maalisuora "Plans" (myös "Gobes dl’ Giat"), joka toimii parisuurpujottelun rinteenä, siihen on rakennettu parisuurpujottelua varten kolme terävää kumpua, joista keskimmäinen on leikattiin pieneksi hyppyriksi.
Kiekua

Kiekua oli kylä Soanlahden kunnassa Raja-Karjalassa Viipurin läänissä Suomen Neuvostoliitolle luovuttamalla alueella. Kiekua sijaitsi kunnan länsiosassa Kiekuanjärven länsipuolella noin 19 kilometriä Soanlahden kirkonkylästä pohjoiseen. Sen naapurikyliä olivat lännessä Juttulampi ja Koirivaara, pohjoisessa Harsuvaara ja etelässä kirkonkylään kuulunut Laaja. 
Kyläkeskusta sijaitsi Kiekuajärven eteläpäässä ja sen kautta kulki tie Laajasta Havuvaara–Soanlahti maantielle. Kyläkeskustassa sijaitsi kansakoulu, työväentalo, OTK:n osuuskauppa ja Nykäsen yksityiskauppa. Kylässä toimi myös Veljekset Holopaisen pärehöylä ja mylly.
Talvisodassa Neuvostoliitto ei vallannut Kiekuaa, mutta 1940 Moskovan rauhanehtojen mukaan se oli luovutettava Neuvostoliitolle ja asukkaat evakuoitiin jäljelle jääneeseen Suomeen. Jatkosodan alussa 1941 kylä vallattiin takaisin ja asukkaat pääsivät palaamaan koteihinsa, mutta jatkosodan lopulla 1944 alueelta oli vetäydyttävä ja väestö evakuoitiin uudelleen. Nykyisin Kiekuassa ei ole asutusta ja rakennuksetkin on hävitetty.
Kálmán Ihász

 
Kálmán Ihász (6. maaliskuuta 1941 – 31. tammikuuta 2019) oli unkarilainen jalkapalloilija. Hän pelasi vuosina 1961–1966 puolustajana budapestilaisessa Vasas-seurassa. Unkarin maajoukkueen jäsenenä hän kilpaili MM-kilpailuissa vuosina 1962 ja 1966 sekä Euroopan-mestaruuskilpailuissa vuonna 1964.
Tokiossa 1964 Ihász kuului Unkarin olympiakultaa voittaneeseen joukkueeseen.
Lucien Rebuffic

 
Lucien Rebuffic (22. joulukuuta 1924 Bois-Colombes, Seine – 4. tammikuuta 1997 Caen, Calvados) oli ranskalainen koripalloilija ja olympiamitalisti. Hän kuului joukkueeseen, joka saavutti olympiahopeaa Lontoossa 1948. Kotimaassaan hän edusti Racing Club de Francea.
Rebuffic oli mukana myös vuoden 1946 Euroopan-mestaruuskilpailuissa, joissa Ranska sijoittui neljänneksi.
Puukomposiitti

Puukomposiitti on kahden päämateriaalin, puun ja muovin yhdistelmä, jossa materiaalit toimivat yhdessä, mutta eivät ole liuenneet tai sulautuneet toisiinsa. Sana komposiitti tulee englannin kielen sanasta composite, jonka suomennos on "yhdistetty". Valmistettaessa puukomposiitteja on tavoitteena maksimoida puun ja muovin hyvät ominaisuudet ja minimoida huonot ominaisuudet niin, että tulos on enemmän kuin näiden yksittäisten osiensa summa.
Markkinoilla on "puukomposiitti" -valmisteita, jotka eivät sisällä oikeaa puuta. Tällaiset valmisteet ovat todellisuudessa komposiittia, jonka toisena päämateriaalina on muovin lisäksi jokin muu aine - esimerkiksi olki, laminaattijäte, pahvi jne. Yleisesti kaikkia komposiittiterassilautoja pidetään puukomposiittina, vaikka todellisuudessa iso osa tuotemerkeistä on jotain muuta komposiittia.
Markkinoilla olevat puukomposiitit sisältävät valmistajasta riippuen 20-60% puuta, 30-80% useimmiten HD-PE (suurtiheyksinen polyeteeni) tai PP (polypropeeni) muovia, sekä mahdollisesti pigmenttiaineita, UV-suoja aineita jne.
Yhä vähenevä määrä valmistajia käyttää sideaineena PVC:tä. PVC pohjaisten huonopuoli on erittäin myrkyllisten kaasujen (mm. PCB-yhdisteitä) muodostuminen tulipalon sattuessa 
Eri valmistajat käyttävät erilaisia muoveja. Useimmiten muovit ovat joko HD-PE:tä tai PP:tä. Polypropeeni on edullisinta ja sen ominaisuuksiin puukomposiitissa kuuluu mm. auringon lämmössä pehmeneminen jolloin rakennuskäytössä on se otettava huomioon. HD-PE on huomattavasti kestävämpää, mutta raaka-aineena se myös arvokkaampaa.
Puukomposiiteille ominaista on erittäin pitkä käyttöikä, säänkesto, hyvä värin kesto (jos sisältää UV-suoja-aineet), mittatarkkuus, huoltovapaus jne. 
Näiden ominaisuuksien johdosta puukomposiitit ovat alkaneet valtaamaan markkinoita kohteissa, joihin on tavallisesti käytetty painekyllästettyä puuta. Painekyllästettyyn puuhun nähden puukomposiitin eduksi lasketaan myös myrkyttömyys.
Työstettävyys.
Puukomposiittia voidaan työstää samoilla työvälineillä kuin puuta. Puukomposiittia voidaankin sirkkelöidä sisätiloissa, koska se ei pölyä vaan lastuaa. Puukomposiitit, joissa on käytetty sideaineena polypropeenia voi sahausjäte kumimaisuutensa vuoksi osittain sulaa ja tukkia sahan purukanavat.
Käyttökohteet.
Puukomposiittituotteita voidaan ulkonäöstä riippuen (laatu) käyttää myös sisätiloissa. Markkinoille on tullut mm. puukomposiittilaattoja jotka soveltuvat märkätiloihin sekä parvekkeille mutta myös ulos. Muita käyttökohteita ovat lautatavarasta terassien kannet, aidat, roskakatokset, pihatiet ,ulkoverhoukset, kukkaruukut, puistonpenkit jne. jne. 
Puukomposiitti-valmistajia on mm. Yhdysvalloissa, Euroopassa sekä Aasiassa. Suomalaisia tuotemerkkejä on esimerkiksi FINDECK™ ja UPM Profi-Deck, joista jälkimmäinen on siirtänyt valmistuksen Bruchsal:n tehtaalle Saksaan.
Assück

Assück oli yhdysvaltalainen Floridassa perustettu anarkistinen ja antikapitalistinen grindcore- ja deathgrind-yhtye, joka toimi vuosina 1987-1998.
Jäsenet.
Viimeisin tunnettu kokoonpano
Entiset jäsenet
Colin Fraser

Colin Fraser (s. 28. tammikuuta 1985 Sicamous, Brittiläinen Kolumbia, Kanada) on kanadalainen jääkiekkoilija, joka edustaa DEL-joukkue Nürnberg Ice Tigersia. Fraser osaa pelata myös laidassa. Hän pelaa useimmiten nelosketjun karvaajana ja osaa tarvittaessa myös tapella. Fraser on hyvin fyysinen pelaaja ja hän on kerännyt jokaisella WHL- ja AHL-kaudellaan yli sata jäähyminuuttia.
Ura.
Junioriura.
Fraser pelasi vuodet 2001–2005 WHL-joukkue Red Deer Rebelsissä. Hän keräsi siellä ensimmäisellä kaudellaan 2001–2002 67 ottelussa kohtalaisen hyvät tulokastehot 11+31=42. Seuraavalla kaudella 2002–2003 Fraser teki tehot 15+37=52 ja sijoittui Rebelsin sisäisessä pistepörssissä neljänneksi Jeff Woywitkan kanssa. Philadelphia Flyers varasi hänet kolmannella kierroksella numerolla 69 .
Kaudella 2003–2004 Fraser voitti tehoilla 24+29=53 Rebelsin sisäisen pistepörssin. Helmikuussa 2004 hänet, Jim Vandermeer ja toisen kierroksen varausvuoro kesälle kaupattiin Chicago Blackhawksiin vaihdossa Aleksei Žamnoviin ja neljännen kierroksen varausvuoroon samalle kesälle. Fraser pelasi Rebelsissä vielä kauden 2004–2005, jolloin hän teki siellä WHL:n yhden kauden piste-ennätyksensä tehoilla 24+43=67. Fraser oli joukkueen sisäisen syöttöpörssin voittaja ja sisäisen pistepörssin toinen Roman Wickin jälkeen. Hänet palkittiin sekä WHL:n (Doug Wickenheiser Memorial Trophy) että koko CHL:n humanitaarisimpana pelaajana.
Fraser pelasi keväällä 2005 kolme AHL:n runkosarja- ja kuusi playoff-ottelua Blackhawksin farmijoukkueessa Norfolk Admiralsissa.
Ammattilaisura.
Kaudeksi 2005–2006 Fraser siirtyi kolmivuotisella tulokassopimuksella Chicago Blackhawksin organisaatioon. Hän pelasi koko kauden farmijoukkue Norfolk Admiralsissa, jossa Fraser teki tehot 12+13=25. Hän pelasi myös kauden 2006–2007 lähinnä Admiralsissa, mutta Fraser pelasi myös uransa ensimmäisen ja kauden ainoaksi jääneen NHL-ottelunsa 6. tammikuuta 2007 Phoenix Coyotesia vastaan. Hän keräsi debyytissään kaksi jäähyminuuttia. Kaudella 2007–2008 Fraser pelasi Blackhawksissa viisi NHL-ottelua. Hän pelasi koko muun kauden joukkueen uudessa farmiseurassa Rockford IceHogsissa, jossa Fraser oli tehoilla 17+24=41 joukkueen sisäisen pistepörssin viides.
Fraserille varsinainen tulokaskausi NHL:ssä oli kausi 2008–2009, jolloin hän pelasi koko kauden ylhäällä Blackhawksissa ja teki 81 runkosarjaottelussa tehot 6+11=17. Fraser teki heinäkuussa 2009 yksivuotisen jatkosopimuksen joukkueen kanssa. Hän teki kaudella 2009–2010 yhden kauden piste-ennätyksensä NHL:ssä tekemällä 70 ottelussa tehot 7+12=19. Fraser voitti keväällä 2010 Stanley Cupin.
Kesäkuussa 2010 Fraser kaupattiin Edmonton Oilersiin vaihdossa kuudennen kierroksen varausvuoroon saman kesän . Fraser pelasi Oilersissa vain yhden kauden, sillä hänet kaupattiin kesäkuussa 2011 seitsemännen kierroksen varausvuoron kanssa Los Angeles Kingsiin. Vaihdossa Oilers sai Ryan Smythin.
Maajoukkue.
Fraser voitti alle 20-vuotiaiden maailmanmestaruuden vuonna 2005.
Perhe.
Colinilla on Carli-vaimonsa kanssa poika Calder Blake Fraser (s. 2010).
Frederic Rzewski

Frederic Rzewski (13. huhtikuuta 1938 Massachusetts – 26. kesäkuuta 2021) oli yhdysvaltalainen säveltäjä ja pianisti.
Rzewskin opettajia Yhdysvalloissa olivat muiden muassa Roger Sessions ja Milton Babbitt. Hän jatkoi opintojaan Italiassa vuodesta 1960 Luigi Dallapiccolan johdolla. Rzewski esitti pianistina paljon uutta pianomusiikkia, kuten Stockhausenia ja Boulezia. Hän erikoistui myös improvisointiin kokeilevan jazzin ja modernin konserttimusiikin erilaisissa kokoonpanoissa. Rzewski vaikutti jonkin aikaa New Yorkissa (1971–76), minkä jälkeen hän on enimmäkseen asunut Roomassa. Rzewski on sävellyksen professori Liègen Kuninkaallisessa konservatoriossa vuodesta 1977.
Rzewski on vasemmistolainen ja poliittisesti aktiivinen säveltäjä, joka on pyrkinyt sävellyksillään osallistumaan yhteiskunnallisten aiheiden, kuten tasa-arvon, ihmisoikeuksien ja rauhantyön, käsittelyyn. Rzewskin musiikissa on runsaasti teos- ja tyylisitaatteja: kansan-, lasten- ja protestilauluja sekä tanssi- ja marssirytmejä. Tyylimuistumat hänen tuotannossaan ulottuvat bluesista jazziin ja keskiajalta uusimpaan musiikkiin.
Imrovisaatiolla on Rzewskin musiikissa tärkeä osuus. Useat hänen teoksensa sisältävät laajoja kadensseja, jotka esittäjä voi improvisoida. Hänen sävellyksensä perustuvat monesti eri kansojen lauluvarastoihin, joiden melodista materiaalia säveltäjä käsittelee muuntelemalla. Monet Rzewskin teokset ovatkin muunnelmamuotoisia.
Seppo Rissanen

Seppo Rissanen (s. 15. lokakuuta 1954 Nurmes) on teologian tohtori ja Suomen evankelis-luterilaisen kirkon pappi. Hän toimi Suomen Lähetysseuran toiminnanjohtajana vuosina 2001–2017 ja "Suomen Lähetys­sanomien" päätoimittajana vuosina 2008–2016. Hän oli ehdokkaana Turun piispaksi vuonna 2005, mutta hävisi Kari Mäkiselle. Rissanen oli ehdokkaana myös arkki­piispan­vaalissa 2010 ja sai neljänneksi eniten ääniä.
Kesällä 2017 uutisoitiin Rissasen jäävän eläkkeelle sekä SLS:n toiminnanjohtajan että lehden päätoimittajan tehtävistä 1. marraskuuta 2017 alkaen.
Môndôl Kiri

Môndôl Kiri eli Mondulkiri () on yksi Kambodžan 24 maakunnasta. Se sijaitsee maan itäosassa rajautuen lännessä Krâchéhin maakuntaan, luoteessa Stŏeng Trêngin maakuntaan, pohjoisessa Rôtanak Kirin maakuntaan ja idässä sekä etelässä Vietnamiin. Mondulkiri on kooltaan Kambodžan suurin maakunta (14 288 km2), mutta asukasluvultaan maan pienin, sillä sen alueella asui vuoden 2008 väestönlaskennan mukaan vain 60 811 ihmistä. Eri heimot muodostavat suurimman osan maakunnan asukkaista, joista lähes puolet kuuluu Pnong-heimoon. Maakunta jakaantuu viiteen piirikuntaan.
Sebastian Grochowiak

Sebastian Grochowiak (s. 14. toukokuuta 1977 Zielona Góra, Puola) on puolalainen laulaja ja lauluntekijä. Grochowiak on perustanut yhtyeen Profanum ja on yhtyeen Witchmaster jäsen.
Hänen tekstinsä keskittyvät satanismiin, väkivaltaan ja seksiin.
Dyskografia.
Profanum
Witchmaster
Buttree Puedpong

 
Buttree Puedpong (; s. 16. lokakuuta 1990) on thaimaalainen taekwondoin. Hän sai vuoden 2008 Pekingin kesäolympialaisissa hopeaa naisten –49 kg -sarjassa. Vuoden 2009 taekwondon maailmanmestaruuskilpailuissa hän sai pronssimitalin. Hän voitti junioreiden maailmanmestaruuden alle 42-kiloisissa 2006 ja junioreiden Aasian-mestaruuden alle 44-kiloisissa 2007.
Pimeä puoli (elokuva)

Pimeä puoli () on George A. Romeron ohjaama, käsikirjoittama ja tuottama kauhuelokuva vuodelta 1993. Se perustuu kirjailija Stephen Kingin vuonna 1989 kirjoittamaan samannimiseen kauhuromaaniin, kertoen tarinan kirjailijasta, jonka entinen salanimi palaa takaisin elämään kuolemaa kirjailijan ympärille kylväävänä murhanhimoisena sieluna.
George A. Romero on aiemmin tehnyt elokuvayhteistyötä Stephen Kingin kanssa. Romero ohjasi ja King käsikirjoitti vuonna 1982 elokuvan "Creepshow – yöjuttu", ja kummatkin olivat myös tekemässä elokuvalle jatko-osaa. "Pimeä puoli" kuvattiin lokakuun 1990 ja maaliskuun 1991 välisenä aikana, mutta sen ensi-ilta venyi kahden vuoden päähän tuotantoyhtiönä toimineen Orion Picturesin taloudellisten vaikeuksien takia.
"Pimeä puoli" oli vuonna 1994 ehdolla neljän Saturn-palkinnon saajaksi, muun muassa parhaasta ohjauksesta ja parhaasta kauhuelokuvasta. Italian vuoden 1993 Fantafestivalissa elokuva voitti kolme palkintoa parhaasta miespääosasta (Timothy Hutton), parhaasta elokuvasta (George A. Romero) ja parhaasta käsikirjoituksesta (Paul Hunt ja Nick McCarthy).
Juoni.
Elokuva kertoo Thad Beaumont -nimisestä kirjailijasta, jonka kirjallinen ura ei ottanut sujuakseen, kunnes hän keksi kirjoittaa äärettömän väkivaltaisia trillereitä salanimellä George Stark. Ajan myötä Thad tuntee voivansa seistä omilla jaloillaan ilman Starkia ja järjestää niin sanotusti "kuoleman" toiselle minälleen, vieläpä tekaistuine hautajaisineen. Mutta sitten eräänä päivänä alkaa tapahtua raakoja murhia, jotka muistuttavat erehdyttävästi George Starkin kirjojen murhaajahahmon tekoja. Thad alkaa pikkuhiljaa tajuta, että hänen "tappamansa" toinen henkilöllisyys on enemmän kuin pelkkä nimi, joka ei aio tuntea armoa niitä kohtaan, jotka olivat mukana hänen kuolemansa järjestämisessä.
Arvioita.
"Pimeä puoli" sai kriitikoilta vaihtelevaa arvostelua osakseen, vaikka yleisesti ottaen Timothy Huttonin näyttelijäsuoritusta ja käsikirjoitusta kiiteltiinkin. Rotten Tomatoes -sivustolla käyttäjät ovat antaneet elokuvalle keskiarvoksi 58%. Sivusto mainitsee seuraavaa: ”"Pimeä puoli" on hyvin vakavahenkinen psykologinen tutkielma, jonka ainoa synti on kyky herättää katsojassa uteliaisuutta kuin olla pelottava.” Roger Ebert antoi elokuvalle kaksi tähteä neljästä, ylistäen Huttonin kykyä esittää itseään vastaan käyvää Starkia, jolloin Thadin mukavan kaverin kuvaus korostuu. Siitäkin huolimatta Ebert syytti "Pimeää puolta" sen kompastelusta alun yliluonnollisen teeman eteenpäin kehittämisessä, eikä myöskään Starkin olemassaololle annettu riittävän tyydyttävää selitystä.
"Video-oppaassa" vuodelta 1994 "Pimeä puoli" saa kaksi tähteä viidestä, mikä vastaa sanallista arviota ”keskinkertainen”.
Boeing B-47 Stratojet

Boeing B-47 Stratojet oli kuusimoottorinen suihkukäyttöinen raskas strateginen pommikone. Siitä kehiteltiin myös tiedustelukonemuunnoksia, jotka palvelivat ennen U-2- ja SR-71-koneita. B-47 Stratojet kykeni ydinpommituksiin kaikkein ensimmäisillä lämpöydinpommeilla. Niiden paino oli tuhansia kilogrammoja, jopa 9 000 kg. Nuo pommit olivat lisäksi varsin kookkaita. B-47 kykeni ottamaan enintään 11 000 kg suuruisen pommilastin. B-47 kykeni alisooniseen huippunopeuteen (n. 900 km/h), joka on nykyään tavanomainen suihkumatkustajakoneille. Omana aikanaan 1950-luvun alussa konetta pidettiin nopeudeltaan suhteellisen hyvänä. 
Konetta käytettiin myös ensimmäisten risteilyohjusten laukaisualustana. Näihin ohjuksiin kuuluvat esimerkiksi GAM-87 Skybolt ja GAM-63 Rascal. Ydinkärjellä varustettu ilmataisteluohjus AIR-2 Genie kuului oman aikakautensa erikoisiin harvinaisuuksiin ilmapuolustusaseena. Viimeisimpänä mainittu oli kuitenkin pääasiallisesti ilmaherruushävittäjien käyttöön suunnattu. Edellä mainittua massapommitustehtävien suorittamista jatkaa tarvittaessa edelleen B-52 Stratofortress muun muassa olemalla risteilyohjusten ns. "lentävänä laukaisualustana".
B-47:n korvasi varsin nopeasti kylmän sodan kiihkeinä vuosina B-52 Stratofortress, joka on aktiivissa käytössä Yhdysvaltain ilmavoimissa vielä edelleenkin. Myös vuonna 1960 palvelukseen otettu nopea strateginen nelimoottorinen yliäänipommikone Convair B-58 Hustler pyrki korvaamaan konetyypin.
Trücizna

Trücizna on puolalaisen black metal -yhtye Witchmasterin neljäs studioalbumi, joka on julkaistu vuonna 2009.
Puolan sana "trucizna" tarkoittaa myrkkyä.
Mattias Wallgren

Mattias Wallgren (s. 29. lokakuuta 1983) on ruotsalainen salibandypelaaja. Hän edustaa Ruotsin Superliigassa Dalenia. Hän on pelannut Ruotsin maajoukkueessa vuodesta 2003 lähtien.
Ura.
Wallgren aloitti uransa Ersbodan junioreissa 13-vuotiaana. Sittemmin hän on edustanut Dalenia Ruotsin pääsarjassa Superliigassa. Wallgren siirtyi vuonna 2008 Sveitsin pääsarjaan, jossa hän saavutti kaksi Sveitsin mestaruutta vuosina 2009 ja 2010.
Kesällä 2010 Wallgren palasi takaisin Ruotsiin ja vanhaan seuraansa Daleniin.
Maajoukkueura.
Wallgren pelasi ensimmäisen kerran Ruotsi maajoukkueessa vuonna 2003. Sittemmin hän on edustanut Ruotsia myös MM-tasolla muun muassa vuosien 2008 ja 2010 MM-kisoissa.
Magnus Svensson (salibandyn pelaaja)

Magnus Svensson (s. 27. toukokuuta 1983 Falgenberg, Ruotsi) on ruotsalainen salibandypelaaja. Hän edustaa Ruotsin Superliigassa Warbergsia. Hän on pelannut Ruotsin maajoukkueessa vuodesta 2002 lähtien ja voittanut maansa riveissä kaksi salibandyn maailmanmestaruutta.
Ura.
Svensson aloitti uransa Vinbergsin junioreissa 9-vuotiaana. Sittemmin hän on edustanut Warbergsia Ruotsin pääsarjassa vuodesta 2001 lähtien. Svensson saavutti aluksi joukkueen kanssa pronssia kaudella 2002–2003 ja myöhemmin ensimmäisen ruotsinmestaruutensa kaudella 2004–2005. Hänet valittiin myöhemmin vuonna 2008 maailman parhaaksi pelaajaksi.
Maajoukkueura.
Svensson pelasi ensimmäisen kerran Ruotsin maajoukkueessa vuonna 2003. Sittemmin hän on edustanut Ruotsia myös MM-tasolla.
MM-kilpailut 2006.
Svensson pelasi uransa toiset MM-kisat vuoden 2006 MM-kisoissa, joissa hän ratkaisi Ruotsille maailmanmestaruuden tekemällään jatkoaikamaalilla Daniel Calebssonin syötöstä. Ratkaisumaali oli Svensson toinen maali koko turnauksessa. Ensimmäisen maalinsa hän onnistui tekemään alkulohkon ensimmäisessä ottelussa Tanskaa vastaan.
Saavutukset.
Henkilökohtaiset
Neiti talonmies

Neiti talonmies on mustavalkoinen suomalainen elokuva vuodelta 1955. Romanttisen komedian on ohjannut William Markus. Elokuva perustuu Hilja Valtosen romaaniin "Neiti talonmies" (1954).
Orvoksi jäänyt Irja (Nelly Lovén) joutuu lähtemään kotoaan. Hän työskentelee ensin opettajattaren kotiapulaisena, mutta työ on raskasta raatamista. Hän saa mukavamman paikan koulun talonmiehenä ja opiskelee samalla salaa. Rakkauskin astuu kuvaan. 
Aikalaisarvioissa elokuva sai sekä kiitosta että moitteita. Sen valtosmainen räiskähtelevä sanavalmius ja iloisuus huomattiin, mutta toisaalta kielteistä arviota suunnattiin näyttelijävalintoihin ja todettiin, että käsikirjoitus olisi vaatinut karsintaa.
Isotyranni

Isotyranni ("Tyrannus cubensis") on tyrannien heimoon kuuluva Kuuban kotoperäinen varpuslintu. Se elää laikuittain Kuuban pääsaarella ja sen lisäksi Isla de la Juventudin saarella. Laji on erittäin uhanalainen, ja sen kanta on 384–2 304 yksilöä. Charles Wallace Richmond kuvaili lajin holotyypin Kuubasta vuonna 1898.
Kern

Kern on muun muassa seuraavien henkilöiden sukunimi:
Muita merkityksiä:
Eddie’s Head

Eddie’s Head on Iron Maidenin ensimmäiset 12 albumia remasteroituna sisältävä levyboksi. Boksin pakkaus on tehty yhtyeen maskotin Eddien pään muotoiseksi. Boksi sisältää albumit "Iron Maidenista" "Live at Doningtoniin", ylimääräistä multimediamateriaalia sekä CD:n "In Profile".
Levyn julkaisi EMI ja se tuli markkinoille 1. joulukuuta 1998.
Arkhestratos Gelalainen

Arkhestratos (; 300-luvun eaa. puoliväli) oli antiikin kreikkalainen runoilija. Hän oli kotoisin Gelasta tai Syrakusasta.
Arkhestratos matkusteli eri maissa tutustuen ruokapöydän nautintoihin. Hänet tunnetaan teoksestaan "Hedypatheia" eli "Gastronomia". Se oli heksametrimuodossa kirjoitettu runoelma, joka antoi lukijoille gastronomisia neuvoja muun muassa siitä, mistä päin nämä voivat löytää Välimeren alueen parasta ruokaa. Tekijä, jonka antiikin aikana kuvattiin olevan mässäilyjen Hesiodos tai Theognis, parodioi varhaisempien gnoomisten runoilijoiden tyyliä.
Arkhestratoksen teosta on luonnehdittu maailman ensimmäiseksi keittokirjaksi. Se kuvailee tuon ajan ruoka-aineita ja ruoanlaittotapoja. Teos käsitteli erityisesti kalaruokia, mutta myös muun muassa alkuruokia ja viinejä. Arkhestratoksen runoelma oli aikanaan suhteellisen maineikas, ja siihen viittaavat muun muassa komediarunoilijat Antifanes ja Lynkeus Samoslainen, sekä filosofit Aristoteles, Khrysippos ja Klearkhos. Arkhestratoksen kuvaukset joistakin luontokappaleista olivat niin täsmällisiä, että Aristoteles käytti tämän teosta kirjoittaessaan kalojen luonnonhistoriasta. Muutoin kommentit teoksesta olivat usein väheksyviä, ja teos liitettiin yhteen Filainiksen sukupuolisia nautintoja käsittelevän teoksen kanssa siinä, että sen katsottiin turmelevan lukijansa.
Runoelmasta on säilynyt 62 katkelmaa. Ne kaikki ovat peräisin Athenaioksen teoksesta "Deipnosofistai". Ennius teki runoelmasta latinankielisen käännöksen tai mukaelman nimeltä "Carmina Hedypathica" eli "Hedypathica".
Herostratos

Herostratos (, ) oli antiikin kreikkalainen mies, kotoisin Efesoksesta. Hänet tunnetaan siitä, että hän poltti kotikaupunkinsa tunnetun Artemiin temppelin, koska halusi tulla kuuluisaksi.
Tuhopoltto.
Herostratos sytytti Artemiille, metsästyksen ja synnytyksen jumalattarelle, omistetun temppelin tuleen eräänä yönä vuonna 356 eaa. Temppeli oli rakennettu marmorista ja sitä pidettiin yhtenä maailman kauneimmista rakennuksista, ja se luettiin myöhemmin yhdeksi maailman seitsemästä ihmeestä.
Myöhemmät kreikkalaiset historioitsijat kertoivat, että kyseessä olisi ollut sama yö, n. 20./21. heinäkuuta, jolloin Aleksanteri Suuri syntyi. Esimerkiksi Hegesias Magnesialainen kertoi, ettei tuhopoltto ollut mikään ihme, koska jumalatar oli tietysti tuona yönä poissa temppelistään ja auttamassa suurmiehen synnytyksessä. Antiikin ajoitusten ongelmat tuntien tapahtumien samanaikaisuutta ei kuitenkaan voida varmistaa.
Herostratos saatiin pian kiinni. Hän myönsi tehneensä tekonsa kunnianhimosta, tehdäkseen nimensä kuolemattomaksi. Tämän jälkeen Efesoksen hallintovirkamiehet teloittivat Herostratoksen tämän tekemän pyhäinhäväistyksen vuoksi. Lisäksi hänen nimensä ja perintönsä tuomittiin hävitettäviksi kieltämällä hänen nimensä mainitseminen kuolemanrangaistuksen uhalla.
Jälkimaine.
Langetettuun tuomioon liittyneen kirouksen vuoksi Herostratoksen nimeä ei antiikissa yleensä mainittu. Esimerkiksi Lukianos mainitsee tapahtuman, mutta ei tekijää. Tuomio ei kuitenkaan estänyt Herostratosta saavuttamasta tavoitettaan, sillä historioitsija Theopompos kirjoitti tiedot tapahtumasta ja sen tekijästä muistiin teokseensa "Hellenika". Herostratoksen voidaankin katsoa onnistuneen tavoitteessaan, koska hänen nimensä muistetaan edelleen, yli 2300 vuotta tapahtuman jälkeen.
Myöhemmin Herostratoksen nimestä on tullut symboli maineen hankkimiselle keinolla millä hyvänsä, ja tällä tavoin saavutettuun kuuluisuuteen voidaan viitata ilmaisulla "herostraattinen kuuluisuus". Tässä merkityksessä hänen nimensä on esiintynyt myös nykykulttuurissa. Esimerkiksi Jean-Paul Sartren lyhyessä tarinassa "Erostratus", joka on osa teosta "Muuri" ("Le mur", 1939), eräs mies suunnittelee väkivallantekoa saavuttaakseen mainetta. Elokuva "Herostratus" vuodelta 1967 puolestaan kertoo miehestä, joka suunnittelee näyttävää julkista itsemurhaa.
Kuntatalo

Kuntatalo on Helsingin Kalliossa sijaitseva Suomen Kuntaliiton toimitalo. Talo käsittää kokonaan Toisen linjan, Wallininkadun, Alppikadun ja Ensi linjan välisen korttelin numero 303. Osoitteena on Toinen linja 14.
Kuntatalo on valmistunut vuodenvaihteessa 1982–1983 ja sen on suunnitellut arkkitehtitoimisto Castrén–Jauhiainen–Nuuttila. Talon rakennutti silloinen Suomen Kaupunkiliitto, ja se tunnettiin alun perin Kaupunkien talona. Rakennuskustannukset olivat 150 miljoonaa markkaa. Talon alkuperäisiin käyttäjiin kuuluivat myös muun muassa Kunnallinen sopimusvaltuuskunta, Suomen Satamaliitto, Sairaalaliitto, Yleisten ammattikoulujen liitto ja Kunnallistieto Oy. Talo nimettiin Kuntataloksi vuonna 1993, jolloin Suomen Kaupunkiliitto, Suomen Kunnallisliitto ja joukko muita järjestöjä yhdistyivät Suomen Kuntaliitoksi. Uuden liiton kaikki toiminta keskitettiin Kuntataloon.
Talon tilavuus on 117 000 kuutiometriä ja kerrospinta-ala yli 23 000 neliömetriä. Toiselle linjalle aukeavalla sisäpihalla on kuvanveistäjä Heikki Häiväojan suuri pronssiveistos "Urbanisti". Vuonna 1982 valmistunut teos oli alkujaan Kaupunkiopiston sisäpihalla Espoossa, mutta se siirrettiin nykyiselle paikalleen vuonna 1997.
Kuntatalossa on pidetty vuonna 2017 kuntavaalien ja vuonna 2022 aluevaalien medialle suunnattu tulosilta.
Korttelin aiempi historia.
Ennen Kuntatalon rakentamista korttelissa oli Raajarikkoisten auttamisyhdistyksen rakennuttamia taloja, joissa toimivat 1900-luvun alkupuolella raajarikkoisten työkoulu, lastenkoti ja ortopedinen sairaala. Alppikadun varrelle vuonna 1897 valmistuneet yksikerroksiset puutalot suunnitteli arkkitehtitoimisto Grahn, Hedman &amp; Wasastjerna. Sairaala suljettiin vuonna 1942 ja koulu muutti Ruskeasuolle vuonna 1952, minkä jälkeen tontit palautuivat Helsingin kaupungille ja rakennuksiin sijoitettiin kasvatusneuvola, lastentarha ja poikakoti. 1970-luvun lopulla hylätyissä puutaloissa toimi Kill City -niminen punk- ja rockyhteisö, jossa oli muun muassa äänitysstudio. Koko kortteli purettiin syksyllä 1979 Kuntatalon tieltä.
Looking Back to Yesterday

Looking Back to Yesterday on yhdysvaltalaisen laulajan Michael Jacksonin toinen ennenjulkaisemattomista kappaleista koostuva albumi vuoden 1984 julkaisun Farewell My Summer Love ohella. Levy-yhtiö Motown julkaisi albumin 11. helmikuuta 1986 osana sarjaa "Never-Before-Released". Kaikki kappaleet olivat aiemmin julkaisemattomia lukuun ottamatta kappaleita ”Love’s Gone Bad” ja ”I Was Made to Love Her”, joiden vaihtoehtoiset versiot Motown julkaisi vuonna 1979 Jacksonin yhtyeen The Jackson 5 albumilla Boogie. Vaikka albumin kaikki kappaleet on merkitty Jacksonin laulamiksi, todellisuudessa kuusi niistä on The Jackson 5:n laulamia.
Albumia ei mainostettu yhtä paljon kuin aikaisempaa albumia "Farewell My Summer Love", minkä vuoksi siitä ei muodostunut yhtä suurta menestystä. Albumilta julkaistiin yksi single, tosin vain Kanadassa promootiotarkoitukseen. Albumi julkaistiin uudelleen vuonna 1991 nimellä "Looking Back to Yesterday: A Young Michael". Albumin kappaleet julkaistiin uudelleen kokoelmaboksin mukana vuonna 2009.
Nelly Lovén

Nelly Anita Lovén-Kanstad (21. lokakuuta 1936 Helsinki – 5. huhtikuuta 2003 Kuhmoinen) oli suomalainen näyttelijä, joka näytteli elokuvissa "Neiti talonmies" (1955) ja "Pieni luutatyttö" (1958).
Lovén oli kotoisin Lahdesta. Hän oli harrastanut lausuntaa, kun T. J. Särkkä löysi hänet Tauno Palon vastanäyttelijäksi evakkotytön rooliin Hilja Valtosen romaaniin perustuvan komediaan "Neiti Talonmies".
Sex Drugs and Natural Selection

Sex Drugs and Natural Selection on puolalaisen black metal -yhtye Witchmasterin EP-levy, joka on julkaistu vuonna 2009.
Kappaleet.
A-puoli
B-puoli
Albert Nyberg

Albert Alexander Nyberg (18. lokakuuta 1877, Helsinki – 3. lokakuuta 1952) oli suomalainen diplomiarkkitehti. Hän opiskeli Helsingin ruotsalaisessa normaalilyseossa ja siirtyi 1896 Polyteknilliseen opistoon, josta valmistui arkkitehdiksi 1900. Nyberg toimi harjoittelijana 1896–1899 professori Gustaf Nyströmin ja arkkitehti Waldemar Aspelinin arkkitehtitoimistoissa sekä teki opintomatkoja Saksaan, Itävaltaan, Sveitsiin, Italiaan, Ruotsiin, Norjaan ja Tanskaan.
Nybergillä oli oma arkkitehtitoimisto Helsingissä vuodesta 1901. Vuosina 1908–1911 hän työskenteli arkkitehtina ja sihteerinä rakennettaessa Helsinkiin kunnallisia asuntoja työläisille. Helsingin teollisuuskoulussa hän opetti virkaa tekevänä lehtorina 1914–1916. Sodan aikana 1942 hän oli Viipurissa valtiovarainministeriön sotavahinkojen arviointilautakunnan puheenjohtajana ja 1942–1943 samoissa tehtävissä Hangossa sekä 1943 sotavahinkojen arviomiehenä Ilomantsissa ja Lieksassa sekä sotavahinkoyhdistyksen arviomiehenä 1944–1945. Nybergillä oli monia luottamustoimia ja hän oli muun muassa arkkitehtuurikilpailujen tuomarina.
Nyberg kirjoitti teoksen "Malm begravningsplats och jordfästningskapell med därtill hörande anordningar för liktransporten" (Helsinki 1923), joka julkaistiin myös suomeksi nimellä "Malmin hautausmaa, hautauskappeli sekä niiden yhteydessä laitokset ruumiiden kuljettamista varten" (Helsinki 1923).
Albert Nybergin suunnittelemia rakennuksia tai valvomia rakennustöitä ovat Helsingissä olleet:
Espoon Kauklahteen valmistui jugendtyylinen koulurakennus Kungsgårdsskolan vuonna 1910.
Red Hot Chili Peppersin diskografia

Red Hot Chili Peppers on kalifornialainen yhtye, jonka musiikkityylinä on pääasiassa funkin, metallin ja hip hopin sekoitus perinteiseen rockmusiikkiin. Red Hot Chili Peppersin kappaleista monet edustavat kuitenkin täysin perinteistä rockia. Jotkut yhtyeen kappaleista ovat myös tyylisuunnaltaan pop rockia, vaihtoehtorockia ja psykedeelistä rockia. Yhtyeen tämänhetkiset jäsenet ovat Anthony Kiedis (laulu), Michael ”Flea” Balzary (basso), John Frusciante (kitara) ja Chad Smith (rummut). Yhtyeen alkuperäiskokoonpanon muodostivat Anthony Kiedis ja Flea, sekä kitaristi Hillel Slovak ja rumpali Jack Irons.
Historia.
Red Hot Chili Peppers perustettiin vuonna 1983 ja yhtyeen debyyttialbumi "The Red Hot Chili Peppers" julkaistiin seuraavana vuonna. Yhtyeen toinen albumi oli "Freaky Styley". Kolmas albumi oli vuonna 1987 julkaistu "The Uplift Mofo Party Plan". Yhtyeen ensimmäinen kaupallisestikin menestystä saavuttanut albumi oli "Mother's Milk", joka ilmestyi vuonna 1989. Läpimurtoalbumi ilmestyi kuitenkin vasta vuonna 1991: "Blood Sugar Sex Magik" oli Red Hot Chili Peppersin ensimmäinen albumi, joka myi yli kymmenen miljoonaa kappaletta. Ennen sen julkaisua yhtye oli vaihtanut levy-yhtiötä EMIstä Warner Bros. Recordsiin.
Vuonna 1995 julkaistiin Red Hot Chili Peppersin kuudes studioalbumi "One Hot Minute". Vuonna 1999 yhtye julkaisi toistaiseksi myydyimmän albuminsa "Californication". Vuonna 2002 Red Hot Chili Peppers julkaisi albumin "By The Way", joka jatkoi yhtyeen menestystä myyden lähes kymmenen miljoonaa kappaletta. Yhdeksäs studioalbumi "Stadium Arcadium" on vuodelta 2006. Yhtyeen uusin albumi "I’m with You" julkaistiin 29. elokuuta 2011. Se on myös yhtyeen ensimmäinen studioalbumi uuden kitaristin Josh Klinghofferin kanssa.
Kappaleet albumeittain.
"One Hot Minute".
Säv, san, sov. Anthony Kiedis, Michael "Flea" Balzary, Dave Navarro ja Chad Smith.
The Original Soul of Michael Jackson

The Original Soul of Michael Jackson on yhdysvaltalaisen laulajan Michael Jacksonin viides kokoelmalevy, joka julkaistiin vuonna 1987. Vaikka se väittää sisältävänsä ”ennenjulkaisematonta musiikkia”, sen ainut uusi kappale on uudelleendubattu cover yhdysvaltalaislaulaja Edwin Starrin vuoden 1970 hitistä ”Twenty-Five Miles”, joka julkaistiin myös albumin ainoana singlenä. Jotkut albumin kappaleista ovat uudelleenmuokattuja, kuten uudelleendubattu versio The Jackson 5:n hitistä ”Dancing Machine”. Myös kappale ”Ain’t No Sunshine” on hieman erilainen verrattuna alkuperäiseen versioon.
Oscar-gaala 2011

Oscar-gaala 2011 oli 83. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 2010 parhaille elokuville. Gaala pidettiin 27. helmikuuta 2011 Kodak-teatterissa, Hollywoodissa. Gaalan juonsivat näyttelijät James Franco ja Anne Hathaway. Elokuvista Kuninkaan puhe sai eniten ehdokkuuksia, 12, joista se voitti neljä.
Ehdokkaat julkaistiin 25. tammikuuta 2011. Tieteellisen ja teknisen saavutuksen Oscar-palkinnot jaettiin 12. helmikuuta. Erikoispalkintojen voittajat ilmoitettiin 13. marraskuuta 2010.
Adriana Carmona

Adriana Carmona Gutiérrez (s. 3. joulukuuta 1973 Puerto La Cruz) on venezuelalainen taekwondoin ja olympiamitalisti. Hän voitti hopeaa MM-kisoissa 1993 ja pronssia Ateenan olympialaisissa 2004. Carmona sai olympiapronssia myös Barcelonan olympialaisissa 1992, mutta tuolloin laji oli mukana vain näytöslajina. Hän on voittanut Pan-Amerikan kisoissa kolme mitalia, joista yksi on kultainen ja kaksi hopeisia. Taekwondon Pan-Amerikan-mestaruuskilpailuissa hän on saavuttanut yhden kullan, kaksi hopeaa ja yhden pronssin.
Lähteet.